b'\n_START_ARTICLE_\nAbenida Bonny Serrano\n_START_SECTION_\nKasaysayan\n_START_PARAGRAPH_\nAng Abenida\xc2\xa0Bonny Serrano ay dating tinawag na Carretera de Santolan (o Santolan Road) na dumaan mula sa Santolan pumping station sa Ilog Mariquina hanggang El Deposito water reservoir sa San Juan del Monte, ang pangunahing pinagkukunan ng tubig para sa mga residente ng Maynila noong panahon ng pananakop ng mga Kastila. Itinayo ito noong mga 1901 noong mga unang taon ng pananakop ng mga Amerikano, sa halagang $150 (o \xe2\x82\xb1150). Noong 1935, ang daan na kilala din noon bilang\xc2\xa0San Juan\xe2\x80\x93Santolan Road, ay naging lokasyon ng Kampo Murphy, ang himpilan ng Departamento sa Pilipinas ng Hukbong Katihan ng Estados Unidos at di-kinalaunan, ng Hukbong Katihan ng Komonwelt ng Pilipinas. Ang nasabing kampo ay pinangalanan mula kay gobernador-heneral\xc2\xa0Frank Murphy. Ang kampo militar ay naging Kampo Aguinaldo at Kampo Crame noong nakamit ng Pilipinas ang kalayaan pagkatapos ng\xc2\xa0Ikalawang Digmaang Pandaigdig. Ang bahaging San Juan\xe2\x80\x93Lungsod Quezon ng Santolan Road ay binigyan ng bagong pangalang Colonel Bonny Serrano Avenue noong 1970, mula kay Venancio "Bonny" Serrano, sundalong binigyan ng karangalan dahil sa kanyang pagsisikbi noong Digmaang Koreano. Pinalitan ito ng pangalan tatlong buwan pagkaraan ng pagpanaw ni Serrano. Subalit kilala pa rin ito bilang "Santolan Road" sa mga lokal na residente.\n_START_SECTION_\nPaglalarawan ng ruta\n_START_PARAGRAPH_\nNagsisimula ang pang-apatan na abenidang ito bilang isang karugtong ng Horseshoe Drive at Kalye Conrado Benitez sa hangganan sa pagitan ng North Greenhills at Horseshoe Village ng New Manila. Tutungo ito pasilangan at dadaan sa hangganan sa pagitan ng Bagong Lipunan ng Crame ng Lungsod Quezon at West Crame ng San Juan. Dadaanin nito ang Sementeryong Munisipiyo ng San Juan bago dadating sa hilagang gilid ng Kampo Crame. Sa silangan ng sangandaan nito sa Abenida Epifanio de los Santos, dadaan ang abenida sa hilagang hangganan ng Kampo Aguinaldo kasama ang mga nayon/distrito ng Socorro (Cubao), San Roque at Bayanihan, at magbabagtas sa ika-15 Abenida sa Unang Tarangkahan ng Kampo Aguinaldo. Babagtasin naman nito ang Abenida Katipunan sa pamamagitan ng isang daang pang-ibabaw, at dadaan sa mga distrito ng Blue Ridge at Saint Ignatius bago matapos sa Abenida Eulogio Rodriguez Jr. sa Libis malapit sa Kampo Atienza. Magtutuloy ang abenida bilang Daang FVR patungo sa Lansangang Marikina\xe2\x80\x93Infanta sa Calumpang, Marikina at Santolan, Pasig._NEWLINE_Ang maikling bahagi ng abenida mula Abenida\xc2\xa0Katipunan hanggang Abenida Eulogio Rodriguez Jr. ay itinakdang bahagi ng Daang Palibot Blg. 5 (o Daang C-5) ng sistemang daang arteryal ng Kamaynilaan at N11 ng sistema ng lansangang bayan sa Pilipinas. Mula Abenida Katipunan, dadaan ang C-5 sa isang daang pang-ilalim (underpass) na liliko pasilangan sa ilalim ng Abenida Bonny Serrano. Sa puntong ito aakyat ang C-5 sa isang flyover na agad-agad durugtong sa Abenida Eulogio Rodriguez Jr.. Hindi bahagi ng alinmang ruta ng sistemang daang arteryal ng Kamaynilaan ang natitirang bahagi ng abenida, ngunit ang bahaging EDSA-Abenida Katipunan ng abenida ay itinakdang bahagi ng N185 ng sistema ng lansangang bayan sa Pilipinas.'